Georgiese nasionale rugbyspan - Wikipedia
(Aangestuur vanaf Georgië nasionale rugbyspan)
Die Georgiese nasionale rugbyspan verteenwoordig die voormalige Sowjetse Kaukasusrepubliek Georgië in internasionale rugby. Rugby word in Georgië deur die Georgiese Rugbyunie geadministreer. Die span se bynaam, die Lelos, kom van lelo, ’n inheemse Georgiese sport wat baie ooreenkom met rugby. Lelo is aangeneem as die Georgiese woord vir "drie". Een van die algemene krete van Georgiese rugbyondersteuners is Lelo, Lelo, Sakartwelo ("Drie, Drie, Georgië"). Die Georgiese rugbyspan is tans (18 Desember 2019) 14de op Wêreldrugby se wêreldranglys gelys.
Unie Georgiese Rugbyunie
Bynaam(e) die Lelos
Stadion Mikheil Meskhi-stadion, Tbilisi
Kapasiteit 27 223
Afrigter(s) Milton Haig
Kaptein(s) Merab Sharikadze
Meeste toetse Davit Kacharava (119)
Meeste toetspunte Merab Kvirikashvili (840)
Meeste drieë Mamuka Gorgodze (27)
Zimbabwe 3–16 Georgië
Georgië 98–3 Tsjeggië
(Tbilisi, Georgië; 8 April 2002)
Engeland 84–6 Georgië Georgië
Verskynings 5/9 (Eerste in 2003)
Beste uitslag Twee oorwinnings in 2015
Georgiese rugbyspelers in 2007
Georgië word tans beskou as ’n tweedevlakrugbynasie. Die Lelos neem aan die Europese Nasiesbeker deel wat ’n tweedevlakkompetisie vir Europese nasionale spanne is. ’n Bekende staaltjie oor die Georgiërs is dat hulle by gebrek aan hulpbronne skrummasjiene uit ou Sowjettrekkers gemaak het. Alhoewel rugby ’n geweldig gewilde toeskouerssport in Georgië is, bly deelname steeds betreklik laag. Daar is slegs agt rugbyvelde en eenhonderd volwasse spelers in die land. Die grootste deel van die nasionale span is in Frankryk gestasioneer, in beide Top 14 en laer divisies. Dit is ’n gebruik wat gewild gemaak is deur die voormalige afrigter, Claude Saurel, ’n Fransman en ook voormalige afrigter van die naburige mededinger, Rusland. Veral wedstryde teen die politieke aartsvyand Rusland geniet groot aandag en word as ’n soort "Dawid teen Goliat" beskou, veral as gevolg van Georgië se sterk wenrekord teen die noordelike buurland. Sedert 2002 ding Georgië en Roemenië om die Antimbeker mee; dié beker is na die Metropolis van Moentenië en Dobroedja van die Roemeens-Ortodokse Kerk, die Georgiër Antim Iverianul, genoem.
Rugby is een van die gewildste sportsoorte in Georgië. Die Georgiese nasionale sewesrugbyspan het die eerste nasionale span van Georgië geword om in ’n belangrike toernooi deel te neem toe hulle in die Wêreldrugby se Wêreldrugbysewesreeks Argentinië gespeel het. In 2003 het die volle nasionale span dit vir die eerste keer reggekry om te kwalifiseer vir die Rugbywêreldbeker 2003 waar hulle teen spanne soos die Springbokke en Engeland te staan gekom het. In 2006 het die Lelos vir die Rugbywêreldbeker 2007 in Frankryk gekwalifiseer nadat hulle Portugal tydens die Europese kwalifiseringsrondtes 28–14 geklop het. Die Lelos het hul eerste rugbywêreldbekeroorwinning aangeteken, nadat hulle Namibië 30–0 kon klop.
1.3 2000’s: Rugbywêreldbekerdeelnames
1.4 Sedert 2010
Georgië in aksie teen die Springbokke tydens die Rugbywêreldbeker 2003
Georgië teen Rusland op 26 Maart 2007
Daar was onsuksesvolle pogings om rugby na Georgië in te voer in 1928 en ook in 1940 en in 1948. Daar word geglo dat rugby uiteindelik suksesvol na Georgië ingevoer is deur Jacques Haspekian, ’n Franse Armeniër uit Marseille. Haspekian het tydens die tweede golf van Armeense repatriasie in die vroeë 1960’s na Armenië teruggekeer. In Armenië is die amptelike Sowjetse ideologie dat rugby ’n "bourgeoisspel" met meer geesdrif gevolg wat daartoe gelei het dat Jako Haspekian eerder die fondamente van Georgiese rugby in die buurland Armenië gelê het. Haspekian het die spel aan studente geleer in die laat 1950’s tot die middel van die 1960’s.
Die Georgiese Rugbyunie is in 1964 gestig, maar tot die laat 1980’s was Georgië deel van die Sowjetse Rugbyfederasie. Die rugbybande tussen Frankryk en Georgië is gevestig deur die op daardie tydstip magtige Franse Kommunistiese Party en baie ander linkervleuelorganisasies. Georgië het aanvanklik nie ’n eie span gehad nie en die nasie se beste spelers het vir die Sowjetse rugbyspan gespeel.
In 1988 het Georgië hulle eerste nasionale sewesspan saamgestel. In September 1989 het Georgië saam met ander FIRA-lande ’n toer deur Zimbabwe ondersteun. Zimbabwe se eerste wedstryd op die toer was in nat toestande teen Georgië in Koetaisi, wes van Tbilisi. Georgië het met 16–3 gewen in wat die nasie se eerste internasionale wedstryd was. Die jaar daarna het Georgië na Zimbabwe getoer waar hulle twee toetse gespeel het waarvan hulle die eerste in Bulawayo verloor het en die tweede in Harare met 26–10 gewen het.
Op 9 April 1991 het Georgië sy onafhanklikheid van die Sowjetunie verklaar. Georgië was nou ’n onafhanklike rugbynasie, maar die aanbieding van wedstryde was nie maklik nie: die ou Sowjetse span het voortbestaan as die Gemenebes van Onafhanklike State. Georgië was beperk tot die vreemde spel teen Oekraïne, tot hul lidmaatskap by die Internasionale Rugbyvoetbalraad in 1992.
Die Franse afrigter Claude Saurel het in 1997 in Georgië aangekom om die vlak van sport te verbeter; hy en sy ontwikkelingspan het gehelp om rugby ’n hupstoot in Georgië te gee. Saurel het toe met die Georgiese nasionale sewesspan begin werk, voordat hy in somer 1999 as nasionale afrigter aangestel is.
Ná Georgië se 1998-nederlaag teen Roemenië moes hulle twee uitspeelwedstryde teen Tonga speel om vir die Rugbywêreldbeker 1999 te kwalifiseer. Georgië het die eerste wedstryd met 37–6 in Nuku'alofa verloor en die tweede met 28–27 in Tbilisi gewen. As gevolg hiervan kon Georgië nie vir die 1999-toernooi kwalifiseer nie.
Die Georgiese span vier ’n oorwinning in 2007
Georgiese lynstaan teen Ierland tydens die Rugbywêreldbeker 2007
Sedert Frankryk en Italië nie meer aan die hernuwe Europese Nasiesbeker deelneem nie, het Georgië ’n hoofkrag in dié toernooi geword. In 2000 het Georgië as naaswenner geëindig, net ná Roemenië. Die volgende jaar het hulle as wenner afgesluit, nadat die Lelos al hul vyf wedstryde tydens die 2000–01-toernooi kon wen. Georgië het dié toernooi gewen nadat hulle Roemenië 31–20 in die laaste wedstryd kon klop.
Rugby het in Georgië momentum gekry, nadat spelers lukratiewe kontrakte in Frankryk kon onderteken en aan rugby ’n glansryke strewe in Georgië besorg het. Georgië het as naaswenner tydens die 2001–02-toernooi geëindig. Toe Georgië tydens die Europese Nasiesbeker teen Rusland op die Nasionale Stadion in Tbilisi te staan gekom het was die gehoor 65 000.
Georgië het sy eerste sukses in sewesrugby behaal toe hulle die 2001-Sewesrugbywêreldbeker in Argentinië op die tiende plek afgesluit het.
In Oktober 2002 het Georgië in een van die destyds belangrikste wedstryde tussen die twee nasies teen Rusland te staan gekom. Die wenspan sou tot die Rugbywêreldbeker 2003 kon vorder, en die verloorspan sou ’n laaste kans in ’n uitspeelwedstryd kry. Geen van die twee spanne kon voorheen vir ’n rugbywêreldbekertoernooi kwalifiseer nie, hoewel Georgië die 1999-toernooi net-net misgeloop het. 50 000 toeskouers het in die nasionale stadion verskyn. Albei spanne kon in die eerste helfte strafdoele aanteken, maar Rusland het ná ’n drie met ’n 13–9-voorsprong weggespring; Georgië kon net voor die halftyd met ’n eie drie antwoord, en Levan Tsabadze het Georgië na ’n 14–13 geneem. Georgië het aangehou en kon die wedstryd met 17–13 wen, ’n oorwinning wat tot vieringe dwarsdeur die hoofstad gelei het. Drie van die 75 Georgiërs wat in Frankryk gespeel het, is toestemming geweier om aan dié toernooi deel te neem en hulle is vervolgens geskors. Nog vyf is afgedank en het as vrye agente in Australië aangekom. In ’n opwarmingswedstryd in Asti is Georgië deur Italië 31–22 geklop.
Tydens die Rugbywêreldbeker 2003 is Georgië in Poel C geloot – saam met die rugbykragte Suid-Afrika en Engeland. In hul openingswedstryd is die Lelos 84–6 deur Engeland geklop, hul hoogste nederlaag tot dusver. In hul tweede wedstryd kon Samoa ’n maklike 46–9-oorwinning aanteken. Hoewel Georgië goed met die Springbokke kon meeding (’n 46–19-nederlaag), is hulle, in ’n wedstryd wat hulle gehoop het om te wen, egter teleurstellend deur Uruguay 24–12 geklop. Die Lelos het al hul vier wedstryde verloor, maar het teen Suid-Afrika beïndruk. Ten spyte van die slegte finansiële situasie van die Georgiese Rugbyunie het hul kwalifikasie tot ’n groei in kwaliteit dwarsdeur Georgië gelei.
Tydens die Rugbywêreldbeker 2007 is Georgië in Poel D geloot – saam met Argentinië, Ierland, Namibië en die gasheer Frankryk. Die Lelos kon hul eerste oorwinning tydens ’n rugbywêreldbekertoernooi aanteken, nadat hulle Namibië 30–0 op Stade Felix-Bollaert geklop het. Die grondslag vir hul oorwinning is geleë deur Georgië se ervare vooruitpak wie hul teenstanders by die afbreekpunte afgesny het. Die Rugbywêreldbeker 2007 word deur Georgiese ondersteuners ook onthou vir die goeie vertoning in die wedstryd teen Ierland, wat die Lelos net-net met 10–14 verloor het. Hul toernooi is deur ’n 7–64-nederlaag teen die gasheer Frankryk op 30 September beëindig.
Georgië teen Roemenië tydens die Rugbywêreldbeker 2011
Georgië teen Japan op Toyota-stadion in 2018
Tydens die Rugbywêreldbeker 2011 is Georgië in Poel B geloot – saam met Engeland, Argentinië en Skotland, asook hul plaaslike teenstanders Roemenië. Ondanks die noue aard van hul Poel, was Georgië se vertoning in al sy wedstryde indrukwekkend, insluitende ’n hegte wedstryd teen Skotland wat met 15–6 verloor is, waardeur die Lelos ’n bonuspunt net-net misgeloop het, en ’n 41–10-nederlaag teen Engeland, wat ’n speler-van-die-wedstryd-vertoning van die flank Mamuka Gorgodze gesien het. Georgië het toe sy tweede rugbywêreldbekeroorwinning teen Roemenië behaal en hulle 25–9 geklop; Mamuka Gorgodze is vir die tweede keer as speler van die wedstryd aangewys. Georgië het sy toernooi met ’n sterk vertoning teen Argentinië afgesluit met ’n 7–5-voorsprong op halftyd, maar in die tweede helfte 20 punte afgestaan en met 25–7 verloor. Georgië het die 2011-toernooi met een oorwinning en drie nederlae afgesluit.
Tydens die Rugbywêreldbeker 2015 het Georgië teen Tonga, Argentinië, die verdedigende kampioen Nieu-Seeland en die beste Afrikakwalifiseerder Namibië in Poel C te staan gekom. Die Lelos het hul openingswedstryd teen Tonga 17–10 gewen. Dit het heeltemal afbetaal vir wat die Lelos so hard gewerk het tydens hul rugbywêreldbekervoorbereidings. Dit was Georgië se derde oorwinning tydens ’n rugbywêreldbekertoernooi. Georgië het sy tweede wedstryd teen Argentinië met 9–54 verloor, nadat die eerste helfte 14–9 in die guns van die Poemas was. In die derde wedstryd in Cardiff is Georgië 43–10 deur Nieu-Seeland geklop. Die Lelos het in die eerste helfte teen die magtige All Blacks weer goed vertoon, en die telling was ’n 22–10 teen halftyd. In die laaste wedstryd het Georgië Namibië 17–16 geklop en sodoende hul poel ná twee oorwinnings en twee nederlae op die derde plek afgesluit, waardeur hulle outomaties vir die Rugbywêreldbeker 2019 gekwalifiseer het.
In 2016 het Georgië weer sy aanspraak as die sewende beste rugbyspan in Europa bevestig, nadat die Lelos die Europese Nasiesbeker, met tien oorwinnings in tien wedstryde, vir die sesde agtereenvolgende keer kon wen. Tydens die 2016-halfjaar-toetse het die Lelos die Stille Oseaan-eilandnasies vir die eerste keer kom besoek en dié historiese toer onoorwonne afgesluit, ná ’n 19–19-gelykop teen Samoa, ’n 23–20-oorwinning oor Tonga en ’n 14–3-oorwinning oor Fidji.
Tydens die Rugbywêreldbeker 2019 was Georgië se vier mededingers in Poel D Australië, Wallis, Fidji en Uruguay. Die Lelos is in hul eerste wedstryd deur Wallis 43–14 geklop, maar kon in hul tweede wedstryd teen Uruguay met 33–7 wen. In die derde wedstryd het Fidji 10–45 met Georgië afgereken en Australië beëindig met ’n 27–8 die Lelos se 2019-toernooi.
Georgië se plek op Wêreldrugby se ranglys vanaf 10 Oktober 2003 tot op hede
Georgië het teen 18 Desember 2019 140 van hulle 225 toetswedstryde gewen, ’n wenrekord van 62,22%.
Georgië se toetsrekord teen alle lande: (Korrek op 18 Desember 2019)
Argentinië 5 0 5 0 0
Argentinië XV 3 2 1 0 66,67
België 5 5 0 0 100
Duitsland 8 8 0 0 100
Fidji 4 1 3 0 25
Frankryk 1 0 1 0 0
Franse Barbarians 1 1 0 0 100
Franse Universiteite 1 1 0 0 100
Ierland 4 0 4 0 0
Ierland Wolfhounds 1 0 1 0 0
Opkomende Ierland 2 0 2 0 0
Italië XV 1 0 1 0 0
Italië A 5 2 3 0 40
Opkomende Italië 2 1 1 0 50
Japan 6 1 5 0 16,67
Kanada 7 4 3 0 57,14
Kasakstan 1 1 0 0 100
Kroasië 1 1 0 0 100
Letland 1 1 0 0 100
Luxemburg 1 0 0 1 0
Marokko 1 1 0 0 100
Namibië 5 4 1 0 80
Nederland 4 3 1 0 75
Oekraïne 9 9 0 0 100
Pole 2 0 2 0 0
Portugal 20 14 4 2 70
Roemenië 23 13 9 1 56,52
Rusland 23 21 1 1 90,91
Samoa 5 3 1 1 60
Skotland 4 0 4 0 0
Skotland A 2 1 1 0 50
Spanje 20 16 3 1 80
Suid-Afrika A 1 0 1 0 0
Southern Kings 1 0 1 0 0
Suid-Afrika Presidents XV 1 0 1 0 0
Opkomende Springbokke 2 0 2 0 0
Tonga 7 5 2 0 71,43
Tsjeggië 8 8 0 0 100
Uruguay 6 4 2 0 66,67
Verenigde State 6 3 3 0 50
Wallis 2 0 2 0 0
Zimbabwe 3 2 1 0 66,67
Totaal 225 140 78 7 62,22
↑ 5,0 5,1 (en) The Independent on Sunday, Rugby Union – World Cup Old values drive Georgia to new heights, besoek op 15 September 2007.
↑ (en) Armenia Joins The Pack Of Rugby-playing Nations, besoek op 18 Desember 2019.
↑ (en) "Georgia v Russia". ESPNscrum. Besoek op 18 Desember 2019.
↑ (en) "When Georgia's XV came of age". Internasionale Rugbyraad. Geargiveer vanaf die oorspronklike op 7 Mei 2006. Besoek op 29 November 2006. [dooie skakel]
↑ 9,0 9,1 (en) "International Rugby Union Statistics – Georgia". ESPNscrum. Besoek op 18 Desember 2019.
Wikimedia Commons het meer media in die kategorie Georgiese nasionale rugbyspan.
(en) Amptelike webwerf van die Georgiese Rugbyunie
Ontsluit van "https://af.wikipedia.org/w/index.php?title=Georgiese_nasionale_rugbyspan&oldid=2091899"
Last edited on 18 Desember 2019, at 19:00